Munzur Çem

Munzur Çem (b. 1947 Kêği, namey xoyo raştıkên Hüseyin Beysüleno) yew nuştekarê rocnameyanê Zazakiyo. Serra 1947ıne de dewa Kêği, Qurze de ameyo riyê dınya. Mektebo verên Seter de, mektebê miyani zi qezay Dêrsımi, Nazmiya de wend. Serra 1962yıne de Erzurum de dest be wendışê Kolejê Sıhatiyo (Sağlık Koleji) çeharserre kerd û serra 1966ıne de no mekteb Diyarbekır de qedêna. Serra 1971ıne de Mektebê İqtısadi û Ticariyo Berzê Anqara wend.

Munzur Çem, serra 1970ıne ra nat be Tırki û Zazaki meqale, roman û hikayeyan nusneno; şanık û lawıkê ke şari miyan de yenê vatene, inan dano arê. Meqaleyê ey ekonomiye, politika û kulturi seroyê. Tepiya imla û gramerê Zazaki sero zi xeylê kar û gureyê xo estê.

Munzur Çem hal û usıl ra gore mecbur mendo, seba ke ey meqaleyi û kıtabê xo be ciya ciya nameyan ra nuştê. Tayê nameyê ke heta nıka no kar pê kerdo nêyê: H. Toprak, A. Taş, M. Çem, B. Şilan, S. Dilan, Mirzali Çimen, Aliqemer uêb..

Heto bin ra Munzur Çem xebatkarê de heqanê merdumiyo. Kurdıstanê Zımeyi de halê heqa merdumiye sero xeylê kar û gureyê xo esto.

Ciya ciya tayê meselan sero broşurê Munzur Çemi zi estê. Meqaleyi, lawıki, şanıkê arêkerdeyi û hikayeyê nuştoği, heta ewro xeylê pêserok û rocnameyan de veciyê û hewna zi veciyenê. Gruba ke çend serriyo imla û gramerê Zazaki sero gureyeno (xebetiyeno) û Swêd de pêseroka Vateyi vezena, Munzur Çem inan ra yewo. Nustoğ naye de temsilkarê na pêseroka ê Almanyayo, rocnameyê hefteyi Roja Teze de, 15 roci de reyê be Zazaki meqaleyan nusneno.

Munzur Çem, ronayoğanê Kurd-PEN ra yewo, çıke o xo Kurd vêneno. Labelê hetê biyayışi ra Zazayo û Zazaki qesey keno.

 Kıtabê xo 
 Hewara Dêrsımi, 2003
 Gula Çemê Perrê, 2007
 Hewne Newroze, 2005
 İsyana Çağrı (Vengdayışê Xoverdayışi), 1996
 Dersim Merkezli Kürt Aleviliği (Gola Dêrsımi de Elewiyiya Kırdan), 2011
 Hotay Serra Usıvê Qurzkızi, 1992
 Ormanın Dili (Vengê Bırri), 2000
 Alevilik Sorunu ve Dersim Ayaklanması Üzerine (Problemê Elewiyên û Xoverdayişê Dêrsimi Ser o), 1995
 Tanıkların Diliyle Dersim '38 (Be Zıwanê Vênayoẍan ra Dêrsım '38), 1999
 Hewara Dersimi, 2003
 Tayê Kılamê Dêrsimi, 1993
 Türkiye Kürdistanı: Ekonomik ve Sosyal Yapı (Kurdistanê Tırkiya, Halê Ekonomik û Politik), A. Taş, 1985
 Gülümse Ey Dersim (Bıhuye Ey Dêrsim), 2006
 Kırmancki Gramer, 2003
 Dünü ve Bugünüyle Gerikalmışlık Sorunu (Vıjêri ra bı Ewro Problemê Pêysermendışi), Mirzali Çimen, 1991
 Ekmeği de Yaktılar (Non ki Vêsna), 1997
 The Voice of the Forest (Vengê Bırri), 2000

Kategoriye:Nuştekarê Zazayan
Kategoriye:Merdumê ke Almanya de cıwiyenê
Kategoriye:Şarê Gêğiye
Kategoriye:Nuştekarê Almanya
Kategoriye:Merdumê ke 1947 de biyê
Kategoriye:Nuştekarê zıwanê Tırki
Kategoriye:Nuştekarê zıwanê Zazaki
Kategoriye:Zazay